गोवा में Omicron का पहला मामला, ब्रिटेन से लौटा 8 साल का बच्चा संक्रमित
गोवा में 8 साल का लड़का 17 दिसंबर 2021 को ब्रिटेन से आया था और उसके ओमिक्रॉन वेरिएंट से संक्रमित होने की पुष्टि पुणे स्थित राष्ट्रीय विषाणु विज्ञान संस्थान में की गई जांच से हुई है।
पणजी: ब्रिटेन से गोवा आए 8 साल के एक बच्चे के कोरोना वायरस के ओमिक्रॉन वेरिएंट से संक्रमित होने की पुष्टि हुई है। राज्य में वायरस के नए वेरिएंट से संक्रमण का यह पहला मामला है। राज्य के स्वास्थ्य मंत्री विश्वजीत राणे ने सोमवार को कहा कि लड़का 17 दिसंबर 2021 को ब्रिटेन से आया था और उसके ओमिक्रॉन वेरिएंट से संक्रमित होने की पुष्टि पुणे स्थित राष्ट्रीय विषाणु विज्ञान संस्थान में की गई जांच से हुई है।राणे ने कहा कि राज्य सरकार केंद्र सरकार द्वारा तय किए गए प्रोटोकॉल के तहत सभी कदम उठाएगी और जरूरत पड़ेगी तो कड़े उपाय भी करेगी। गोवा के मुख्यमंत्री प्रमोद सांवत ने आगामी नववर्ष समारोह के मद्देनजर पहले ही पर्यटन उद्योग से जुड़े हितधारकों से कह दिया है कि वे सतर्क रहें और सुनिश्चित करें कि उत्सव के दौरान कोविड-19 का प्रसार नहीं हो।आधिकारिक आंकड़ों के मुताबिक रविवार को गोवा में कोविड-19 के 25 नए मामले सामने आए थे जिससे राज्य में अब तक सामने आये मामलों की संख्या बढ़कर 1,80,050 हो गई थी। राज्य में मृतक संख्या 3,519 है।वहीं, आपको बता दें कि देशभर में ओमिक्रॉन के कुल मामले बढ़कर 582 हो गए हैं। सोमवार को गोवा के अलावा राजस्थान में भी ओमिक्रॉन के संक्रमित मिले हैं। राजस्थान में ओमिक्रॉन के तीन नए मामले सामने आए हैं। ओमिक्रॉन के दो मरीज जयपुर और एक मरीज उदयपुर में मिला है। प्रदेश में ओमिक्रॉन के कुल मरीजों की संख्या अब 46 हो गई है।(इनपुट- एजेंसी)